b'\n_START_ARTICLE_\nIda Bieler\n_START_PARAGRAPH_\nIda Bieler on yhdysvaltalaissyntyinen viulisti. H\xc3\xa4n on ty\xc3\xb6skennellyt johtavien kansainv\xc3\xa4listen orkesterien kanssa ja levytt\xc3\xa4nyt laajan valikoiman soolo- ja kamarimusiikkiohjelmistoa. Bieler oli vuosina 1993\xe2\x80\x932005 Melos-kvartetin j\xc3\xa4senen\xc3\xa4. Vuonna 2001 h\xc3\xa4n oli mukana perustamassa Xyrion-trioa Nina Tichmanin ja Maria Kliegelin kanssa. Bielerin saamiin palkintoihin ovat lukeutuneet Cannesin klassinen palkinto ja Echo Klassik -palkinto. H\xc3\xa4nest\xc3\xa4 tuli vuonna 1988 professori Frankfurt am Mainin Hochschule f\xc3\xbcr Musik und Darstellende Kunstissa. Vuonna 1993 h\xc3\xa4n seurasi S\xc3\xa1ndor V\xc3\xa9ghi\xc3\xa4 D\xc3\xbcsseldorfin Robert Schumann Hochschulessa._NEWLINE_Bieler aloitti musiikkiopintonsa Pohjois-Carolinan taidekoulussa ja jatkoi niit\xc3\xa4 Juilliard School of Musicissa. Sittemmin h\xc3\xa4n opiskeli my\xc3\xb6s Lontoossa, Z\xc3\xbcrichiss\xc3\xa4 ja K\xc3\xb6lniss\xc3\xa4. Bieler oli vierailevana viulunsoiton ja kamarimusiikin professorina Guildhall School of Music and Dramassa Lontoossa. H\xc3\xa4n on my\xc3\xb6s johtanut mestariluokkaa Grazin Universit\xc3\xa4t f\xc3\xbcr Musik und darstellende Kunstissa. H\xc3\xa4n soittaa Tommaso Balestrierin Cremonensis fecit Mantua -viulua (1753)._NEWLINE_Naxokselle Bieler on levytt\xc3\xa4nyt John Coriglianon ja Krzysztof Pendereckin musiikkia.'